8 Ebuna Yehowa tubilaka Moize nde: “Kota na kisika ya Farao mpi tubila yandi nde, ‘Yehowa me tuba nde: “Bika bantu na mono bo kwenda sambu bo sadila mono.+2 Kana nge ke buya kaka kubika bo sambu bo kwenda, mono ta pesa insi na nge ya mvimba ndola ya makototo.+3 Nzadi ya Nile ta fuluka ti makototo, ebuna yo ta tombuka mpi ta kota na nzo na nge, na suku na nge, na zulu ya mbeto na nge, na banzo ya bansadi na nge mpi na bantu na nge, na kati ya bafulu na nge, mpi na kati ya bima*+ na nge ya kubudila pate.4 Makototo ta kotila nge, bantu na nge, mpi bansadi na nge yonso.”’”5 Na nima, Yehowa tubilaka Moize nde: “Tubila Aroni nde, ‘Tandula diboko na nge ti nti na nge na zulu ya banzadi, ya tu-bamasa ya Nile, mpi ya biziba, mpi sala na mpila nde makototo kutombuka na insi ya Ezipte.’”6 Ebuna Aroni tandulaka diboko na yandi na zulu ya bamasa ya Ezipte, mpi makototo yantikaka kutombuka mpi kufika insi ya Ezipte.7 Kansi, banganga-nkisi ya ke sadilaka mazi salaka mpi mutindu mosi na nzila ya mazi na bo, bo salaka mpi nde makototo kutombuka na insi ya Ezipte.+8 Na nima, Farao bingaka Moize ti Aroni mpi tubaka nde: “Beno bondila Yehowa sambu yandi katula makototo na ntwala na mono mpi ya bantu na mono,+ sambu mono ke zola kubika bantu bo kwenda sambu bo pesa kimenga na Yehowa.”9 Ebuna Moize tubilaka Farao nde: “Nge lenda songa mono ntangu yina mono fwete bondila sambu makototo kukatuka na ntwala na nge, ya bansadi na nge, ya bantu na nge, mpi ya banzo na nge. Yo ta bikala kaka na Nzadi ya Nile.”10 Ebuna yandi tubaka nde: “Mbasi.” Yo yina Moize tubaka nde: “Yo ta salama kaka mutindu nge me tuba sambu nge zaba nde muntu ya nkaka kele ve yina kele bonso Yehowa Nzambi na beto.+11 Makototo ta bikisa nge, banzo na nge, bansadi na nge, mpi bantu na nge. Yo ta bikala kaka na Nile.”+12 Yo yina Moize ti Aroni katukaka na ntwala ya Farao mpi basikaka, ebuna Moize bondilaka Yehowa sambu na makototo yina Yandi natilaka Farao.+13 Ebuna Yehowa salaka mutindu Moize lombaka, mpi makototo yantikaka kufwa na banzo, na bibansala, mpi na bilanga.14 Bo vandaka kuvukisa yo na bita yina bo lendaka ve kutanga, ebuna insi yantikaka kubasisa nsudi ya mbi.15 Ntangu Farao monaka nde mpasi me lembama, yandi kumisaka ntima+ na yandi ngolo mpi yandi buyaka kuwila bo, kaka mutindu Yehowa tubaka.16 Ebuna Yehowa tubilaka Moize nde: “Tubila Aroni nde, ‘Tandula nti na nge mpi bula mfututu ya ntoto, mpi yo fwete kuma bambembele na insi ya mvimba ya Ezipte.’”17 Bo salaka mutindu yina. Aroni tandulaka diboko na yandi ti nti na yandi mpi bulaka mfututu ya ntoto, ebuna bambembele kwisaka na zulu ya bantu ti bambisi. Mfututu yonso ya ntoto kumaka bambembele na insi ya mvimba ya Ezipte.+18 Banganga-nkisi ya ke sadilaka mazi mekaka kusala mutindu mosi mpi kubasisa bambembele na nzila ya mazi na bo,+ kansi bo kukaka ve. Ebuna bambembele kwisaka na zulu ya bantu ti bambisi.19 Yo yina banganga-nkisi ya ke sadilaka mazi tubilaka Farao nde: “Yo kele musapi ya Nzambi!”+ Kansi ntima ya Farao landaka kukuma ngolo, mpi yandi wilaka bo ve, kaka mutindu Yehowa tubaka.20 Ebuna Yehowa tubilaka Moize nde: “Telama na suka-suka kibeni mpi kwenda na ntwala ya Farao. Tala! Yandi ke kwisa na masa! Nge fwete tubila yandi nde, ‘Yehowa me tuba nde: “Bika bantu na mono bo kwenda sambu bo sadila mono.21 Kansi kana nge bika ve bantu na mono bo kwenda, mono ta tindila nge, bansadi na nge, mpi bantu na nge, biningi-ningi,* mpi yo ta kota na kati ya banzo na nge; ebuna banzo ya Ezipte ta fuluka ti biningi-ningi, nkutu yo ta fika kitini ya ntoto yina bo* kele.22 Na kilumbu yina, mono ta tula insi ya Goshene na kingenga kisika bantu na mono ke zingaka. Ata kiningi-ningi mosi ve ta vanda kuna,+ mpi sambu na yo nge ta zaba nde mono Yehowa, mono kele awa na insi yai.+23 Ebuna mono ta sala luswaswanu na kati ya bantu na mono mpi bantu na nge. Mbasi, kidimbu yai ta salama.”’”24 Yehowa salaka mutindu yina mpi biningi-ningi mingi yantikaka kukota na nzo ya Farao, na banzo ya bansadi na yandi, mpi na insi ya mvimba ya Ezipte.+ Biningi-ningi+ yina bebisaka insi.25 Nsuka-nsuka, Farao bingaka Moize ti Aroni mpi tubaka nde: “Beno kwenda, beno pesa kimenga na Nzambi na beno na insi yai.”26 Kansi Moize tubaka nde: “Yo kele mbote ve na kusala mutindu yina, sambu bima yina beto ta pesa kimenga na Yehowa Nzambi na beto ta vanda bima ya nzanzi na meso ya bantu ya Ezipte.+ Kana beto pesa kimenga yina kele kima ya nzanzi na meso ya bantu ya Ezipte, keti bo ta losila beto ve matadi?27 Beto ta sala nzietelo ya bilumbu tatu na ntoto-makanga, mpi kuna beto ta pesa kimenga na Yehowa Nzambi na beto, kaka mutindu yandi tubilaka beto.”+28 Ntangu yai Farao tubaka nde: “Mono ta bika beno beno kwenda sambu na kupesa kimenga na Yehowa Nzambi na beno na ntoto-makanga. Kansi, beno fwete kwenda ntama ve. Beno bondila sambu na mono.”+29 Ebuna Moize tubaka nde: “Ntangu yai mono ke katuka na ntwala na nge, ebuna mono ta bondila Yehowa, mpi mbasi biningi-ningi ta bikisa Farao, bansadi na yandi, mpi bantu na yandi. Kansi Farao fwete yambula kusakana* ti beto na mutindu yandi ke buya kubika bantu bo kwenda sambu na kupesa kimenga na Yehowa.”+30 Ebuna Moize katukaka na ntwala ya Farao, basikaka, mpi bondilaka Yehowa.+31 Yo yina Yehowa salaka mutindu Moize tubaka, mpi biningi-ningi bikisaka Farao, bansadi na yandi, mpi bantu na yandi. Ata mosi ve bikalaka.32 Kansi, Farao kumisaka diaka ntima na yandi ngolo mpi yandi bikaka ve bantu bo kwenda.
kon_Latn